《访山谷先生双井故居有感》
清代·熊为霖

一月分宁客，载访涪翁居。转径入幽邃，烟水开林于。

湾势回明月，泱漭天旷如。石壁裂斧劈，石栈盘空虚。

酌我双井泉，台上窥游鱼。遗址委榛莽，约略存阶除。

丰碑不可读，字剥苔藓余。野老指陈迹，一一为嗟吁。

先辈一抔土，枫叶吹蘧庐。文章不可死，故宅无完区。

再拜想元祐，箬影清扶疏。白杨枯萧萧，天籁生长嘘。

作者简介：江西新建人，字浣青。乾隆七年进士，官检讨。工文，善金石篆刻。归里后屡主书院讲席。有《筮策洞虚录》、《左氏纪事本末》。